A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokrólKorai előrejelző rendszer2011/1–3. szám /* COM/2011/0257 végleges */





HU || EURÓPAI BIZOTTSÁG Brüsszel, 2011.5.13. COM(2011) 257 végleges A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2011/1–3. szám TARTALOMJEGYZÉK 1........... Az EMGA 2011. évi költségvetési eljárása...................................................................... 3 2........... Az EMGA-hoz rendelt címzett bevételek......................................................................... 3 3........... Az ideiglenes szerkezetátalakítási összegekből származó bevételek (cukorágazat)............. 3 4........... Az EMGA 2011. évi költségvetésének végrehajtására vonatkozó észrevételek................. 3 5........... Az EMGA-hoz rendelt címzett bevételek felhasználása.................................................... 8 6........... Az ideiglenes szerkezetátalakítási összegekből származó bevételek felhasználása (cukorágazat) 8 7. A cukoripar szerkezetátalakítási alapjának felhasználása.................................................. 8 8........... Következtetések............................................................................................................. 3 1. melléklet: 2. melléklet: || Az EMGA 2011. évi költségvetési eljárása Az EMGA-előirányzatok ideiglenes felhasználása 2011. január 31-ig 1. Az EMGA 2011. évi költségvetési eljárása Az 1. mellékletben található táblázat részletezi az Európai Mezőgazdasági Garanciaalap (EMGA) 2011. évi költségvetési eljárását és a kapcsolódó előirányzatok összegének alakulását az eljárás egyes szakaszai során. A költségvetési hatóság a 2011. évi EMGA-költségvetést 2010. december 15-én fogadta el. A költségvetés a következő összegű kötelezettségvállalási és kifizetési előirányzatokat tartalmazta: – 42 508,3 millió EUR-t, illetve 42 509,0 millió EUR-t a mezőgazdasági piaci intézkedésekre, illetve a közvetlen támogatásokra (05. szakpolitikai terület). – 352,9 millió EUR-t, illetve 253,7 millió EUR-t az állat-, illetve a növény-egészségügyi intézkedésekre (17. szakpolitikai terület). – 30,0 millió EUR-t, illetve 25,8 millió EUR-t a halászatra (11. szakpolitikai terület). Az EMGA-költségvetés kötelezettségvállalási előirányzatai összesen 42 891,2 millió EUR-t, kifizetési előirányzatai pedig 42 788,5 millió EUR-t tettek ki. A kötelezettségvállalási és a kifizetési előirányzatok közötti eltérés annak tudható be, hogy bizonyos, közvetlenül a Bizottság által végrehajtott intézkedések esetében differenciált előirányzatokat alkalmaznak. E programok legfőképpen a mezőgazdasági termékek promóciójához, a mezőgazdasági szakpolitikai stratégiát és koordinációt érintő intézkedésekhez, valamint halászati, illetve állat- és növény-egészségügyi intézkedésekhez kapcsolódnak. 2. Az EMGA-hoz rendelt címzett bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt szabályok értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre.[1] A 2011. évi EMGA-költségvetés magában foglalja mind a Bizottság legutóbbi becslését a piaci intézkedésekhez és közvetlen támogatásokhoz kapcsolódó várható kiadások finanszírozásához szükséges előirányzatokra vonatkozóan, mind pedig azokat a becsléseket, amelyek a szóban forgó költségvetési év során várhatóan befolyó címzett bevételekre, illetve az előző költségvetési év címzett bevételeiből megmaradt, átvezetésre kerülő összegekre vonatkoznak. Az EMGA 2011. évi költségvetési előirányzatainak összegére vonatkozó javaslatában a Bizottság figyelembe vette a várható összes címzett bevételt, és 2011-re előirányzatként a becsült kiadások és a címzett bevételek becsült összege közti különbözettel megegyező összeget igényelt. A költségvetési hatóság elfogadta az új EMGA-költségvetést, amelynek előirányzatai magukban foglalták a várható címzett bevételeket. A 2011. évi költségvetés kidolgozásakor a Bizottság becslései szerint a rendelkezésre álló címzett bevételek 1 247,0 millió EUR-t tettek ki. Nevezetesen: – a 2011. költségvetési évben várhatóan keletkező címzett bevételeket 707,0 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600,0 millió, illetve 88,0 millió EUR-ra becsülték. A tejilletékekből származó bevételeket 19,0 millió EUR-ra becsülték, – a címzett bevételeknek a 2010-es költségvetési évről 2011-re átvezetni tervezett összegét 540,0 millió EUR-ra becsülték. A Bizottság a 2011. évi költségvetésben ezt az 1 247,0 millió EUR összegű bevételt két programra irányozta elő. Nevezetesen: – 500,0 millió EUR-t a gyümölcs- és zöldségágazat termelői szervezeteinek működési alapjaira, illetve – 747,0 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 292,0 millió EUR összegű, illetve 30 389,0 millió EUR összegű előirányzatot fogadott el. A fenti elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjainak 792 millió EUR, illetve az egységes támogatási rendszer 31 136,0 millió EUR összegű előirányzati szükséglete teljes becsült összegével. A 2011. évi költségvetésnek a 2011. január 31-ig tartó időszakra vonatkozó ideiglenes végrehajtását bemutató 2. mellékletben a gyümölcs- és zöldségágazat és a termeléshez nem kötődő közvetlen támogatások területének költségvetési előirányzatokra vonatkozó számadatai a fent említett két program tekintetében elfogadott előirányzatokat mutatják, ezek összege 491,1 millió EUR-t, illetve 36 324,0 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2011. évi költségvetésben szereplő teljes tervezett előirányzat 991,1 millió EUR-t tesz ki a zöldség- és gyümölcságazat területén, illetve 37 071,0 millió EUR-t a termeléshez nem kötődő közvetlen támogatások területén. 3. Az ideiglenes szerkezetátalakítási összegekből származó bevételek (cukorágazat) A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. A három gazdasági év (2006‑2007, 2007–2008 és 2008–2009) esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótákra vonatkozó ezen összegeket befizették az alapba. A 2011. évi költségvetés kidolgozásakor a számításokban az szerepelt, hogy a 2010. költségvetési évről várhatóan 1 015,0 millió EUR kerül átvezetésre 2011-re. 4. Az EMGA 2011. évi költségvetésének végrehajtására vonatkozó észrevételek A 2. melléklet bemutatja, hogy a 2010. október 16-tól 2011. január 31-ig terjedő időszakban a költségvetés előzetes végrehajtása milyen szinten állt. A táblázat az aktuális költségvetési adatokat összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokhoz, amelyek a 2011. évi költségvetés végrehajtásának tényleges és becsült szintje között a legjelentősebb eltérést mutatják. 4.1. Piaci intézkedések Az agrárpiaci intervenció céljára felhasznált előirányzatok összege a 2011. január 31-i szinthez képest 179,4 millió EUR-val magasabb volt a költségvetésben előirányzottnál. Ez az eltérés elsősorban a borágazatnak és a gyümölcs- és zöldségágazatnak (lásd az alábbi 4.1.2. pontot), valamint az élelmezési programoknak tulajdonítható. Más ágazatok esetében ugyanakkor enyhe alulköltekezés figyelhető meg. 4.1.1. Élelmezési programok (+22,1 millió EUR) Az előirányzatok kihasználásának a mutatóhoz viszonyított jelenlegi gyorsabb mértéke azt tükrözi, hogy ennél a költségvetési tételnél 2010-ben alulteljesítés jelentkezett. Ez annak a következménye, hogy a tagállamoknak a 2010. évi programokhoz kapcsolódó igazgatási költségeit csak a 2011-es költségvetési évben számolták el. A Bizottság jelenleg úgy véli, hogy az előirányzatok elegendőek lesznek a várható kiadások fedezésére. 4.1.2. Gyümölcs és zöldség (+74,4 millió EUR az elfogadott előirányzatokhoz képest) Ez a végrehajtási szint a termelői szervezetek működési alapjaira fordított kiadásoknak tulajdonítható, amely alapok finanszírozása a 2011. évi költségvetésben az elfogadott költségvetési előirányzatokból, valamint az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2011. január 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. Jelenleg a Bizottság úgy ítéli meg, hogy az ágazat rendelkezésére álló összes előirányzat elegendő lesz a tagállamokban a 2011. évben várhatóan felmerülő kiadások fedezésére. 2010-től a Bizottság az Olvasó kedvéért *-gal jelölt lábjegyzetet iktatott be a 2. mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2011. január 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 491,1 millió EUR összegű elfogadott költségvetési előirányzatokból és az ágazathoz rendelt, 500,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 991,1 millió EUR összegű összes teljes finanszírozásra alkalmazták volna, 55,7 millió EUR összegű alulteljesítés jelenne meg. Ez az alulteljesítés egyrészt a termelői szervezetek működési alapjaival függ össze, amelyek esetében a kifizetés üteme kissé lassabb, mint a megelőző években, másrészt pedig az iskolagyümölcs-programmal, amelynél az intézkedés újszerűsége miatt még nincs meghatározott teljesítési módszer. Mindkét eset átmeneti jellegűnek tekinthető. 4.1.3. Szőlészeti-borászati termékek (+96,4 millió EUR) A mutató által 2011. január 31-én jelzett költségvetési előirányzatok szintjéhez és az elméleti teljesítési profilhoz viszonyítva az aktuális túlköltekezés annak tudható be, hogy a tagállamok felgyorsították a kifizetések ütemét – elsősorban a borágazat nemzeti támogatási programjai számára (az összegeket legfőképpen beruházásokra, promócióra, valamint a szőlőültetvények szerkezetátalakítására és átállítására fordították). A gyorsabb ütem egyáltalán nem fenyeget a költségvetési előirányzatok túllépésének veszélyével, mivel ez utóbbiak a jogszabályok által ezen intézkedésekre meghatározott pénzügyi felső határokon alapulnak. 4.1.4. Tej és tejtermékek (–10,2 millió EUR) A mutató által 2011. január 31-én jelzett költségvetési előirányzatok szintjéhez és az elméleti teljesítési profilhoz viszonyítva alulteljesítés figyelhető meg. Ez elsősorban az iskolatej-programmal függ össze, amelynek esetében az új költségvetési tervezet előirányzatai 10 millió EUR-val növekedtek a módosító indítványhoz képest. A költségvetés e növekedése nem tükröződik a tagállamok teljesítésében. 4.2. Közvetlen támogatások A közvetlen támogatásokra szánt előirányzatok felhasználása a mutató által 2011. január 31-én jelzett szintnél 328,5 millió EUR-val volt alacsonyabb. 4.2.1. Termeléshez nem kötődő közvetlen támogatások (–231,3 millió EUR az elfogadott előirányzatokhoz képest) Az ágazat szükségleteinek fedezésére rendelkezésre álló hitel-előirányzatok összege 37 071 millió EUR-t tesz ki, beleértve az egységes támogatási rendszerhez rendelt 747 millió EUR bevételt. (Megjegyzés: részletek a fenti 2. pontban). Az egységes támogatási rendszer esetében az előirányzatok kismértékű kihasználatlansága figyelhető meg. A 2011-es költségvetési év első két hónapját jellemző igen gyors felhasználás után a program januárban kissé lelassult. Mindennek ellenére a tagállamok a költségvetésben előirányzott becsült szükségletek megközelítőleg 92 %-át már kifizették, szemben a 2010-es évben ugyanezen időpontig kifizetett 86 %-kal. A termeléshez nem kötődő közvetlen támogatások végrehajtási szintje annak is tulajdonítható, hogy a tagállamok által az egységes területalapú támogatási rendszer számára történő kifizetések terén a mutató szintjéhez képest jelentős alulteljesítés figyelhető meg. Noha a kifizetések a legtöbb tagállamban a meghatározott ütemben folynak, Bulgária január végéig egyetlen kifizetést sem teljesített, és Lengyelországban is jelentős elmaradások voltak a kifizetésekben. A Bizottság jelenleg úgy ítéli meg, hogy ez a helyzet ideiglenes. 2010-től a Bizottság az Olvasó kedvéért *-gal jelölt lábjegyzetet iktatott be a 2. mellékletben szereplő, ideiglenes végrehajtásról szóló táblázatba. Ez a lábjegyzet azt mutatja meg, hogy mi lenne a helyzet, ha a mutató 2011. január 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 36 324,0 millió EUR összegű elfogadott költségvetési előirányzatokból és az ehhez az ágazathoz rendelt, 747,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 37 071,0 millió EUR összegű összes teljes finanszírozásra alkalmazták volna, akkor 898,9 millió EUR összegű alulteljesítés jelenne meg. 4.2.2. Egyéb közvetlen támogatások (–97,3 millió EUR) Bizonyos programok (anyatehenekre, szarvasmarha vágására és gyapotra vonatkozó támogatások) esetén a tagállamok a mutató által jelzett szinthez viszonyítva lassabb ütemben teljesítik a kifizetéseket. A jelenlegi megítélés szerint ez a helyzet ideiglenes. Másrészről, a 2010-es naptári év volt a termeléstől függő különleges támogatási intézkedésekhez kötődő kifizetések első éve (68. cikk). Mivel ennek az intézkedésnek nincs előzménye, e költségvetési tétel aktuális profilja szerint a kiadások lineárisan oszlanak el június végéig, jóllehet a tagállamok a novembertől januárig terjedő időszakban a 2011-es költségvetési évre előirányzott kifizetések több mint 45 %-át teljesítették. Ez nem jelent semmilyen veszélyt a költségvetési előirányzatok rendelkezésre állására, mivel azok a jogszabályok által a különleges támogatási intézkedésekre meghatározott pénzügyi felső határokon alapulnak. 4.3. Mezőgazdasági kiadások ellenőrzése 4.3.1. A korábbi évek számláinak számviteli vizsgálata (+74,8 millió EUR) A végrehajtás jelenlegi szintje a már elvégzett számviteli vizsgálatokból eredő korrekcióknak a megfelelő mutató 2011. január 31-i szintjével való összehasonlításából következik. Megjegyzendő azonban, hogy – a jogalkotásra rendelkezésre álló időkeretnek megfelelően – még nem került sor a jelenlegi költségvetési évben várható összes számlaelszámolási határozat meghozatalára. Hangsúlyozni kell, hogy a Bizottság a 2011-re vonatkozó módosító indítványában –72,0 millió EUR összegben javasolt korrekciókat. A 2011-es költségvetésbe foglalt végső összeg –272,0 millió EUR volt. A Bizottság jelenlegi véleménye szerint a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók várhatóan nem elegendőek a rendkívüli, –200,0 millió EUR összeg fedezésére. Ezért a Bizottságnak a negatív költségvetési előirányzatok ebből adódó jelentős hiányát pozitív költségvetési előirányzatokkal kellene fedeznie annak érdekében, hogy e költségvetési tétel lezárása 2011-ben megtörténhessen. 4.4. 17. szakpolitikai terület 4.4.1. Élelmiszerbiztonság, állategészségügy, állatjólét és növényegészségügy (+110,1 millió EUR) Az e költségvetési tételhez tartozó mutatót a Bizottság illetékes szolgálatai számították ki a tervezett költségvetési kötelezettségvállalások alapján. A területhez kapcsolódó munkaprogramok előkészítése és elfogadása azonban 2011-ben gyorsabbnak bizonyult az eredetileg tervezettnél, ami a költségvetési kötelezettségvállalások teljesítésének felgyorsulását eredményezi. A Bizottság jelenleg úgy véli, hogy az előirányzatok elegendőek lesznek a várható kiadások fedezésére. 5. Az EMGA-hoz rendelt címzett bevételek felhasználása A 2. melléklet táblázata azt mutatja, hogy 2011. január 31-ig 1 219,4 millió EUR összegű címzett bevétel folyt be. Nevezetesen: – a megfelelőségi vizsgálatok határozatai szerinti korrekciókból származó bevételek összege 236,1 millió EUR-t tett ki, amelyet a költségvetési év végéig várhatóan további összegek növelnek; – a szabálytalanságok nyomán keletkezett bevételek összege körülbelül 57,8 millió EUR-t tett ki, amelyet a költségvetési év végéig várhatóan szintén további összegek növelnek, és – mostanra a tejilletékből származó bevételek többsége befolyt, és összegük megközelítőleg 20,4 millió EUR-t tesz ki, ami kissé meghaladja az eredetileg becsült 19,0 millió EUR-t; – végül, a 2010-ről 2011-re átvezetett címzett bevételek az eredetileg 540,0 millió EUR-ra becsült összeggel szemben elérték a 905,1 millió EUR-t. Így az EMGA kiadásainak fedezésére rendelkezésre álló címzett bevételek összege 2011. január 31-én 1 219,4 millió EUR-t tesz ki. A Bizottság jelenlegi becslése szerint a még beszedendő címzett bevételek összege 392,7 millió EUR-t tesz ki (a 2011. évi költségvetésben keletkező címzett bevételek becsült értéke 707,0 millió EUR, amelyből eddig 314,3 millió EUR folyt be). 6. Az ideiglenes szerkezetátalakítási összegekből származó bevételek felhasználása (cukorágazat) A jogszabályokkal összhangban, 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Következésképpen, a cukoripar szerkezetátalakítási alapja számára rendelkezésre álló összes címzett bevétel összege megegyezik a 2010-es költségvetésből átvezetett összeggel, amely az eredeti becslésekkel szemben eléri az 1 044,8 millió EUR-t (ami, köszönhetően annak, hogy 2010 végén a kifizetések a vártnál lassabban történtek, magasabb a 2011-es költségvetésben szereplő 1 015,0 millió EUR-nál). 7. A cukoripar szerkezetátalakítási alapjának felhasználása 2011. január végéig a tagállamok jelentéktelen összegű kifizetéseket teljesítettek (megjegyzés: mindössze 5,7 millió EUR-t fizettek be) a szerkezetátalakítási intézkedésekkel kapcsolatos támogatásokra, valamint a diverzifikációs, illetve a cukorfinomítási támogatásokra. 8. Következtetések A 2011. évi EMGA-költségvetés előirányzatainak előzetes végrehajtása a 2011. január 31-ig terjedő időszakban azt mutatja, hogy a tagállamok részére teljesített havi kifizetések körülbelül 34,5 millió EUR összeggel meghaladták a mutató alapján előre jelzett költségvetési profilnak megfelelő mértéket. 1 219,4 millió EUR összegű címzett bevétel érkezett be, és 2011 során várhatóan további 392,7 millió EUR folyik be. A Bizottság jelenleg úgy ítéli meg, hogy a már most rendelkezésre álló, valamint az év során elérhetővé váló címzett bevételek összegét – a költségvetés kidolgozása idején vártnak megfelelően – a termelői szervezetek működési alapjaira szánt finanszírozás fedezésére, valamint az egységes támogatási rendszerre fogják fordítani. Tekintettel arra, hogy a számviteli vizsgálati korrekciók –200,0 millió EUR összeggel összesen –272,0 millió EUR-ra emelkedtek, a Bizottság a jövőben fokozott figyelemmel fogja kísérni a költségvetés végrehajtásának alakulását annak érdekében, hogy eldönthesse, a költségvetés más részeihez tartozó előirányzatoknak a tervezettnél alacsonyabb szintű kihasználása lehetővé teszi-e e negatív kiadások azon részének finanszírozását, amelyeket nem fedeznek a Bizottság számlaelszámolási határozatai és egyéb, a támogatás-kifizetési határidők érintett tagállamok általi elmulasztása esetén alkalmazandó korrekciók. [1] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).